Martin Henriksen (DF), 2012-04-10:
Tak for det.
I forbindelse med debatten her faldt jeg over et notat fra Dansk Industri, organisationen for erhvervslivet, som i et fem-siders-notat gennemgår argumenterne for, hvorfor vi skal have mere højtuddannet arbejdskraft til Danmark.
Der er mange fine grafer, der viser, hvorfor det giver vækst osv.
Måske det var en idé, at vi kiggede på, hvordan vi kunne få dem i arbejde.
Det tidligere Integrationsministerium lavede i 2010 en undersøgelse, som blev offentliggjort på ministeriets hjemmeside, som viste, at højtuddannede udlændinge arbejder som ufaglærte.
Det var en undersøgelse af greencardordningen, og det fremgår, at undersøgelsen bl.a. viser, at 27 pct. af de udlændinge, som får et greencard, altså højtuddannede, aldrig rejser til Danmark, og at 28 pct. af de højtuddannede, som kommer hertil, ikke er i arbejde.
Undersøgelsen viser også, at en væsentlig andel af greencardindehaverne, igen højtuddannede, som er indrejst til Danmark, arbejder som ufaglærte.
43 pct. af greencardindehaverne arbejder således inden for industri, rengøring og i hotel- og restaurationsbranchen.
Der er jo noget, der er gået galt der.
I forhold til østeuropæisk arbejdskraft stod der på Ritzau Finans den 1. februar i år overskriften »3F: 40 pct. frygter østarbejdere«.
Så fremgår det, at i dag føler 40 pct. af forbundet 3F's medlemmer, at deres job er truet af konkurrence fra østeuropæisk arbejdskraft, og i februar 2010 gik 25 pct. på arbejde med samme frygt.
Der er altså en bekymring i befolkningen, som jeg også set i lyset af de taler, som ministrene holdt, ikke synes bliver taget alvorligt politisk.
Jeg synes sådan set heller ikke, at fagbevægelsen selv tager det alvorligt.
Man kan finde artikler også i 3F's egne blade, hvor der står, at Samsø oversvømmes af østarbejdere.
Og det fremgår af artiklen: »Samsø oplever en voldsom stigning i brugen af udenlandsk arbejdskraft.
Der er jo noget der, der ikke hænger sammen.
Man kan i Licitationen, byggeriets dagblad, med overskriften »Lolland-Falster slår alarm over østarbejdere«, læse, at 3F og Dansk Byggeri på Lolland-Falster nu slår alarm over den stigende brug af østarbejdere til dumpingvilkår, som finder sted på de to øer, der i forvejen er trykket i bund af den økonomiske krise med høj arbejdsløshed i ikke mindst byggebranchen og af mange kontanthjælpsmodtagere. Man kan læse om det i Politiken og i Avisen.dk – det var så den 12. januar 2010, men det er næppe blevet bedre.
Overskriften var: »Chauffører kræver værn imod østeuropæere«, og der står: »Østeuropæerne kommer og tager vores arbejde!
Det har i høj grad været tilfældet for de danske chauffører, mener 3F.«
Så er en formand for 3F's transportgruppe citeret for at sige: »Problemet er meget stort.
Vi taler om tusinder.
Alle i Danmark kender nogen, der har mistet jobbet, fordi der er kommet en udefra parat til at gøre tingene billigere og på andre vilkår end dem, vi har aftalt.
Det skal vi have et værn imod.«
Det stod på Danmarks Radios hjemmeside, og det er så fra Fagbladet 3F: »Mens krisen har kostet tusindvis af danske job, får arbejdsløse danskere stadig hårdere konkurrence fra østeuropæere.
Selvom arbejdsløsheden er høj i Danmark tager flere østarbejdere herop for at prøve lykken.«
Faktisk steg antallet af østarbejdere i Danmark med 16 pct. sidste år.
I 2011 var der således 53.837 arbejdere fra de ti nye EU-lande, viser tal fra Arbejdsmarkedsstyrelsen, og det er en ny rekord.
Dertil kommer så illegal arbejdskraft.
Så problemet er ganske alvorligt.
Vi kan jo, når vi går ind på internettet, finde firmaer og hjemmesider, der reklamerer med, at man fuldt lovligt efter alle gældende regler kan få østeuropæiske håndværkere herop – det er vikarer inden for landbrug og rengøring – og fuldt lovligt underbyde danske arbejdere.
Så kan det jo godt være, at der er en overenskomst på et givent område.
Det kan da godt være, at man lever op til alle gældende regler, men hvad kan den dansker, som i stedet for kunne have fået det arbejde, egentlig bruge det argument til?
Så vi har både en alvorlig problemstilling i forhold til illegal arbejdskraft og så sandelig også en problemstilling i forhold til lovlig arbejdskraft.
Dertil kommer, at EU-borgere under visse forudsætninger har adgang til danske velfærdsydelser, at illegale udlændinge med falske EU-dokumenter også kan få adgang til vores velfærdsydelser, og så er der en masse andre problemstillinger, som tiden her ikke tillader jeg opremser.